b'\n_START_ARTICLE_\nAmeerika Riikide Organisatsioon\n_START_PARAGRAPH_\nAmeerika Riikide Organisatsioon (inglise Organization of American States, OAS) on rahvusvaheline organisatsioon, mis \xc3\xbchendab 35 Ameerika riiki.\n_START_SECTION_\nAjalugu\n_START_PARAGRAPH_\nAmeerika Riikide Organisatsiooni asutasid 30. aprillil 1948 21 riiki, kes kirjutasid Colombias Bogot\xc3\xa1s alla asutamishartale. Esialgu kuulutati organisatsiooni peamiseks eesm\xc3\xa4rgiks v\xc3\xb5itlus kommunismi vastu. Tegevust alustati 1951. aastal._NEWLINE_Ettepaneku luua Ameerika riike \xc3\xbchendav poliitilise ja s\xc3\xb5jalise koost\xc3\xb6\xc3\xb6 organisatsioon tegi juba 1826. aastal Sim\xc3\xb3n Bol\xc3\xadvar. Aastal 1890 asutati Washingtonis Ameerika Riikide Rahvusvaheline Liit; 1910. aastal loodi selle baasil Pan-Ameerika Liit, mille p\xc3\xb5hjal omakorda moodustati Ameerika Riikide Organisatsioon._NEWLINE_Uruguays 31. jaanuaril 1962 toimunud kohtumisel otsustati liikmesriikide hulgast v\xc3\xa4lja heita Kuuba, kelle poliitikat ei peetud organisatsiooni p\xc3\xb5hikirjale vastavaks. Otsuse poolt h\xc3\xa4\xc3\xa4letas 14 riiki ja vastu Kuuba ise; kuus riiki (Argentina, Boliivia, Brasiilia, T\xc5\xa1iili, Ecuador ja Mehhiko) ei osalenud h\xc3\xa4\xc3\xa4letusel. Hondurases 3. juunil 2009 toimunud tippkohtumisel otsustati Kuuba taas organisatsiooni liikmeks kutsuda._NEWLINE_2009. aasta seisuga kuulub Ameerika Riikide Organisatsiooni ka 61 vaatlejaliiget, kelle seas on ka Euroopa Liit.\n_START_SECTION_\nJuhtimine\n_START_PARAGRAPH_\nOrganisatsiooni peakorter asub Ameerika \xc3\x9chendriikide pealinnas Washingtonis. Organisatsiooni peasekret\xc3\xa4r on alates 26. maist 2015 Uruguay endine v\xc3\xa4lisminister Luis Almagro. Eelmine peasekret\xc3\xa4r oli T\xc5\xa1iili poliitik ja diplomaat Jos\xc3\xa9 Miguel Insulza. K\xc3\xb5rgeim organ on kord aastas kogunev Peaassamblee. Jooksva t\xc3\xb6\xc3\xb6ga tegeleb alaline N\xc3\xb5ukogu, kuhu kuulub igast liikmesriigist \xc3\xbcks esindaja. Vajadusel kutsutakse kokku liikmesriikide v\xc3\xa4lisministritest koosnev Konsultatiivn\xc3\xb5upidamine._NEWLINE_Organisatsioonis on kasutusel neli ametlikku keelt: inglise, prantsuse, hispaania ja portugali keel.\n_START_SECTION_\nEesm\xc3\xa4rgid\n_START_PARAGRAPH_\nTegevuse peamine eesm\xc3\xa4rk on rahu ja julgeoleku tagamine Ameerikas, konfliktide rahumeelne lahendamine ning v\xc3\xb5imalike agressorite t\xc3\xb5rjumine. Organisatsioon tegeleb ka majandus-, teadus- ja kultuurialase koost\xc3\xb6\xc3\xb6ga ning sotsiaalsete ja \xc3\xb5iguslike probleemide lahendamisega.'